นายกรัฐมนตรี ยืนยัน ไม่มีแนวคิดยุบสภา รัฐบาลเดินหน้าทำงานแก้ปัญหาช่วยประชาชน
นายธนกร วังบุญคงชนะ โฆษกประจำสำนักนายกรัฐมนตรี กล่าวว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวในที่ประชุม ครม. ว่า วันนี้ยังไม่มีแนวคิดยุบสภา รัฐบาลยังคงเดินหน้าทำงาน เพื่อแก้ปัญหาโควิด-19 และปัญหาน้ำท่วม ส่วนที่นายกรัฐมนตรีระบุว่าขอเวลาทำงานอีก 5 ปีนั้น หมายความว่าขอให้ติดตามและดูผลงานการทำงานของรัฐบาล ทั้งโครงสร้างพื้นฐานและการลงทุน โดยเฉพาะพื้นที่เขตพัฒนาพิเศษภาคตะวันออก (อีอีซี) ซึ่งจะส่งผลอย่างชัดเจนภายใน 5 ปีนายธนกร ย้ำว่า นอกจากนายกรัฐมนตรีไม่มีแนวคิดยุบสภาแล้ว ยังไม่มีการเลือกตั้งใดๆ ในขณะนี้ ยกเว้นการเลือกตั้ง อบต. และขอให้สื่อหยุดนำเสนอข่าวที่สร้างความสับสน ส่วนกรณีกระแสข่าวการเสนอชื่อบุคคลอื่นในนามพรรคพลังประชารัฐ เป็นว่าที่แคนดิเดตนายกรัฐมนตรีนั้น นายธนกร กล่าวว่า นายกรัฐมนตรี ชี้แจงว่าไม่เคยได้ยินกระแสข่าวดังกล่าว เป็นเรื่องที่สื่อมวลชนกล่าวกันเองในเชิงวิเคาระห์ ซึ่งเรื่องนี้นายกรัฐมนตรีและพลเอก ประวิตร วงษ์สุวรรณ รองนายกรัฐมนตรี ในฐานะหัวหน้าพรรคพลังประชารัฐ ได้ชี้แจงไปแล้วก็ถือว่าจบ